Mooipraatjies sal nie emigrasie keer – AfriForum | Netwerk24
Deur Alzane Narrain 10 April 2019 21:15
Mooi verkiesingspraatjies is nie genoeg om mense daarvan te oortuig dat hulle 'n volhoubare toekoms in die land het en dus hier moet bly nie.
Só sê Alana Bailey, uitvoerende adjunkhoof van AfriForum, in reaksie op pres. Cyril Ramaphosa se pleidooi dat jong Suid-Afrikaners nie die land moet verlaat nie.
Alana Bailey. Foto: Nico Gous
Netwerk24Foto: Nico Gous
Volgens haar is die tyd toe mooi beloftes genoeg was, lankal verby. "Mense sal wag vir konkrete bewyse voordat hul vertroue in Suid-Afrika enigsins herstel sal word."
Bailey sê as die president ernstig is om emigrasie te keer of om te keer, is dít waar hy moet begin.
Sy sê AfriForum is al sedert sy ontstaan met Suid-Afrikaners in die buiteland in verbinding.
Die meeste van hulle wat op dié organisasie se peilings reageer, droom daarvan om na die land terug te keer. Na aanleiding van die gebeure hier meen hulle egter nie dat dit 'n sinvolle opsie is nie, sê Bailey.
Sy sê misdaad, onsekerheid oor eiendomsreg, loopbaangeleenthede, rassekwotas, kaderontplooiing, tenderpreneurs en die vernietiging van sakegeleenthede is van die kwessies wat tans swaar weeg wanneer mense besluit om te emigreer of om na Suid-Afrika terug te keer.
John Steenhuisen, DA-hoofsweep, sê die president se oggend- en aandpraatjies stem nie ooreen nie.
Hy sê Ramaphosa het 'n beroep gedoen op wit Suid-Afrikaners om nie die land te verlaat nie en "gekoer" oor die belangrike rol wat hulle in die land speel.
Netwerk24Foto: Lindile Mbontsi
Máár die president het vroeër in die parlement gesê "om wit te wees beteken dat jy die apartheid-regime ondersteun het".
Steenhuisen sê Ramaphosa se vergaderings met boere, sakelui en akademici in Stellenbosch was 'n skaamtelose sjarme-offensief.
"Sy uitsprake op hierdie byeenkoms oor grondonteiening sonder vergoeding het weer gewys hoe die president sy beginsels aanpas afhangende van die gehoor wat hy toespreek."